MOSTOVI V PRIHODNOST (sodelovanje v projektu)

**Torek, 5. 11. 2024**

V torek smo v okviru Erasmus+ projekta Mostovi v prihodnost z 11-imi učenci Osnovne šole Škocjan in z 11-imi učenci iz OŠ Šmarjeta podali v Celje. Z avtobusom smo se najprej prepeljali do Krškega, kjer smo presedli na vlak in pot nadaljevali do Celja. Vlak nam je omogočil sproščeno potovanje ter priložnost za dodatno povezovanje učencev obeh šol, saj je to bil prvi korak h gradnji medsebojnih vezi, ki so eden glavnih ciljev projekta.

V Celju nas čakajo nove aktivnosti, v katerih bodo učenci poglabljali svoje znanje, razvijali medkulturno razumevanje in gradili nova prijateljstva. Projekt Mostovi v prihodnost je zasnovan tako, da spodbuja sodelovanje, razumevanje in krepitev vezi med mladimi iz različnih okolij, kar bo doprineslo k njihovemu osebnostnemu in socialnemu razvoju.

Po prihodu v Celje smo najprej odšli na kosilo, nato pa se namestili v Mladinskem domu Celje, kjer smo se razporedili po sobah. Po kratkem premoru je sledil prvi del aktivnosti - spoznavne igre, ki so učencem omogočile, da se med seboj bolje spoznajo in povežejo. Program se je nadaljeval z igrami, ki so temeljile na elementih neformalnega učenja, kar je učencem omogočilo razvijanje komunikacijskih in socialnih veščin na sproščen in zabaven način.

Po večerji smo nadaljevali z delavnicami do 21.30, nato pa so se učenci vrnili v svoje sobe in se pripravili na počitek.

**Sreda, 6.11.2024**

Naslednje jutro, po zajtrku, so učenci prisluhnili predavanju o *pitchingu* - umetnosti predstavitve idej. Na predavanju so pridobili uporabno znanje o tem, kako na privlačen in jasen način predstaviti svoje zamisli. To novo znanje so nato s pridom uporabili pri predstavljanju lastnih idej o izboljšavah v domačem okolju, kjer so izrazili številne inovativne zamisli in pobude.

Sledilo je kosilo, nato pa smo se odpravili na pot domov. Z vlakom smo se vrnili v Krško, nato pa z avtobusom pot nadaljevali do Škocjana, kamor smo prispeli ob 16.30 uri.

Učitelj, Luka Lenart

Poročilo učencev (zapisal Gašper Giodani)

Dne 5. 11. 2024 smo se udeleženci izmenjave učencev udeležili delavnic v Celju. Po dolgi vožnji z vlakom smo prispeli v Celje in odšli na kosilo. Po kosilu smo se odpravili proti hostlu ter se ustalili v sobe ter spoznali nove »cimre«. Po nastanitvi v sobah smo dobili navodila, naj se zberemo v učilnici. Tam smo se predstavili na tak način, da je vsak povedal svoje ime, žival, ki se začne na prvo črko njegovega imena in pokazal en gib, drugi so morali ponoviti vse to za njim. Po predstavitvi smo pa tudi ustvarili portrete drug drugega, končni portreti so bili odlični. Nato smo začeli z prav zanimivo igro, torej nekdo začne stoje in se mora usesti na prosti stol, medtem ko drugi mu morajo to preprečiti. S tem smo imeli kar veliko dela, saj je v tej igri potrebna koordinacija med nami in pa tudi kakšna strategija. Uspelo nam je ugotoviti eno strategijo, a smo jo površno izvedli, a po nekaj poskusih smo že postali boljši v njej. Ugotovili smo, da se moramo poslušati in resnično misliti pri tej igri. Naslednja zelo zabavna igra je bila »split or steal«, torej vsi smo dobili nekaj bonbonov in dobili opcijo, da napademo nekoga drugega. Ko si napadel nekoga, si lahko dal ali rdeč ali zelen listek, če sta obe ekipi dali zeleno, sta si bonbone razdelili na pol, če ena rdečo ena zeleno, je tisti, ki je dal rdeč listek, ukradel vse bonbone drugi ekipi, če pa sta obe ekipi dali rdeč listek, bonbonov ne dobi noben. Ta igra je potrebovala veliko zaupanja v drugo skupino. Ugotovili smo, da ko si izzival prijatelja oz. tistega, ki si ga poznal, je bilo več možnosti, da sta obe ekipi dali zeleno, saj si mu bolj zaupal kot nekomu, ki ga ne poznaš. Bilo je zelo napeto, saj si težko ugotovil, kaj bo dala druga ekipa. Po tej napeti igri je napočila večerja. Po večerji in počitku smo odšli odigrati zadnjo igro tega dneva. To pa je bil morilec, ta se je igral tako, da je v igri bilo 5 morilcev, 2 policaja, 1 zdravnik ter vaščani , ki so bili pa vsi ostali. Sestavljena je bila iz 2 faz torej: 1. je bila dan, 2. pa noč. Med dnevom smo se lahko pogovorili, kdo je morilec ter izločili eno osebo. Med nočjo pa so lahko morilci ubili nekoga, zdravnik je lahko zaščitil nekoga, policaja pa sta preverila nekoga, ki sta ga sumila. Bila je zelo zabavna igra, čeprav se je nismo lotili pravilno, bili smo zelo tihi in nismo na glas povedali osumljenca. Morilci so zaradi tega imeli zelo lahko igro.

Naslednji dan smo začeli z zajtrkom ter se odpravili proti učilnici. Tam smo izvedeli, kaj bomo delali, to pa je bilo »pitching« torej predstavljanje rešitve oz. ideje nekomu kot npr. županu. Na začetku smo morali najti probleme v naših občinah, nekaj od teh so bili promet, urejenost cest, športna dvorana ter stadion… , nato smo se razdelili v skupine ter ugotavljali še več posameznih problemov na te teme. Ko smo našli vse probleme, smo se posvetili rešitvam. Po pomisleku smo predstavili naše probleme ter rešitve žiriji. Vsi smo imeli zanimive predstavitve. Naučili smo se, kako predstaviti idejo nekomu, ki bi jo lahko izpeljal, tako da bi mu pokazali, da je naša ideja pomembna. Po tem smo se odpravili na kosilo in po kosilu odšli domov.

Delavnice Mladinskega Centra Celje so bile zelo zanimive, prav tako pa tudi sodelovanje z učenci iz OŠ Šmarjeta. Naučili smo se marsikaj novega in zanimivega, kar bomo lahko uporabili tudi v naprej.

Vtisi udeležencev pa so naslednji:   
»Bilo je zanimivo in nekaj novega.«,   
»Delavnice so bile drugačne kot navaden pouk, preko igre in praktičnih nalog smo se veliko naučili.«,   
»Z veseljem bi se udeležil ponovno takšnih delavnic.«,   
»Druženje je bilo veselo in prijetno.« ,  
»Razširili smo obzorja in spoznali nove ljudi in kraje.«,   
»Zelo zabavno ter poučno.«.